b"\n_START_ARTICLE_\nGirobusas\n_START_PARAGRAPH_\nGirobusas (sen. gr. \xce\xb3\xe1\xbf\xa6\xcf\x81\xce\xbf\xcf\x82, 'ratas'- + (omni)busas)\xc2\xa0\xe2\x80\x93 elektrinis autobusas, kur\xc4\xaf varo kinetin\xc4\x97 energija, sukaupta \xc4\xafsukant smagrat\xc4\xaf. Vie\xc5\xa1ojo transporto priemon\xc4\x97 skirta perve\xc5\xbeti keleiviams nedideliu atstumu. \xc5\xa0iuo metu girobusai nenaudojami, nors koncepciniai modeliai yra in\xc5\xbeinieri\xc5\xb3 tyrim\xc5\xb3 lauke.\n_START_SECTION_\nKonstrukcija\n_START_PARAGRAPH_\nGirobusas skiriasi nuo troleibuso, kurio elektros variklis maitinamas i\xc5\xa1 kontaktinio elektros srov\xc4\x97s tinklo, nutiesto vir\xc5\xa1 gatvi\xc5\xb3. Girobusams reikalingos \xc4\xafkrovimo stotys. Girobus\xc5\xb3 varomoji j\xc4\x97ga\xc2\xa0\xe2\x80\x93 dideli, tris tonas sveriantys smagra\xc4\x8diai, kurie i\xc5\xa1judinami, t. y. \xc4\xafsukami iki 3000 aps./min. \xc4\xafkrovimo stotyse. Va\xc5\xbeiuojant \xc5\xa1ie varikliai perduoda energij\xc4\x85 ratams. \xc4\xaekrovimo procesas trunka nuo trisde\xc5\xa1imties sekund\xc5\xbei\xc5\xb3 iki trij\xc5\xb3 minu\xc4\x8di\xc5\xb3. Siekiant suma\xc5\xbeinti \xc5\xa1\xc4\xaf laik\xc4\x85, kontaktinio tinklo \xc4\xaftampa nuo 380 V v\xc4\x97liau padidinta iki 500 V._NEWLINE_\xc4\xaekrauta transporto priemon\xc4\x97 gali va\xc5\xbeiuoti ma\xc5\xbedaug \xc5\xa1e\xc5\xa1is kilometrus maksimaliu 50-60 km/val. grei\xc4\x8diu. Elektrinis variklis dirba generatoriaus re\xc5\xbeimu tik epizodi\xc5\xa1kai. Tuo tikslu visame girobuso jud\xc4\x97jimo mar\xc5\xa1rute yra \xc4\xafrengti \xc4\xafkrovimo punktai (da\xc5\xbeniausiai kai kuriose stotel\xc4\x97se). Ant girobuso stogo \xc4\xafrengtos \xc5\xa1tangos \xc5\xa1iuose punktuose pakyla ir prisijungia prie trifaz\xc4\x97s elektros srov\xc4\x97s tinklo kontakt\xc5\xb3. Smagra\xc4\x8diui \xc4\xafgavus reikiamus apsisukimus, \xc5\xa1tangos nusileid\xc5\xbeia, agregatas persijungia \xc4\xaf generatoriaus re\xc5\xbeim\xc4\x85, o girobusas va\xc5\xbeiuoja iki sekan\xc4\x8dio \xc4\xafkrovimo punkto. Esant reikalui, besisukan\xc4\x8dio smagra\xc4\x8dio energij\xc4\x85 galima gr\xc4\x85\xc5\xbeinti \xc4\xaf tinkl\xc4\x85. Girobuse \xc4\xafrengti elektriniai stabd\xc5\xbeiai, kurie suveik\xc4\x99 generuoja energij\xc4\x85, taip pailgindami transporto priemon\xc4\x97s eig\xc4\x85._NEWLINE_Girobus\xc4\x85 valdyti sud\xc4\x97tinga, nes jo smagratis pasi\xc5\xbeymi giroskopo savyb\xc4\x97mis (siekia i\xc5\xa1saugoti nekintan\xc4\x8di\xc4\x85 pad\xc4\x97t\xc4\xaf erdv\xc4\x97je).\n_START_SECTION_\nIstorija\n_START_PARAGRAPH_\nSmagra\xc4\x8diu varomo autobuso koncepcij\xc4\x85 1940\xc2\xa0m. suk\xc5\xabr\xc4\x97 \xc5\xa0veicarijos firma \xe2\x80\x9eOerlikon\xe2\x80\x9c. Girobusas buvo sukurtas kaip alternatyva akumuliatori\xc5\xb3 varomiems autobusams, kurie buvo suplanuoti pakeisti troleibusus tuose mar\xc5\xa1rutuose, kuriuose neapsimok\xc4\x97jo kontaktinio tinklo \xc4\xafrengimas. 1950\xc2\xa0m. \xc4\xafvyko pirmieji demonstraciniai reisai su keleivi\xc5\xb3 perve\xc5\xbeimu. Po to dar ketverius metus demonstracin\xc4\x97s kelion\xc4\x97s buvo organizuojamos \xc4\xafvairiuose kituose miestuose._NEWLINE_1953\xc2\xa0m. spal\xc4\xaf atidarytas pirmasis reguliarus mar\xc5\xa1rutas \xc5\xa0veicarijoje tarp Iverdono ir Gransono. D\xc4\x97l keleivi\xc5\xb3 stokos ir ekonomini\xc5\xb3 prie\xc5\xbeas\xc4\x8di\xc5\xb3 mar\xc5\xa1rutas 1960\xc2\xa0m. buvo u\xc5\xbedarytas._NEWLINE_Antroji girobus\xc5\xb3 linija veik\xc4\x97 Kin\xc5\xa1asoje (Kongo DR). 1955\xe2\x80\x931956\xc2\xa0m. \xc4\x8dia buvo naudojama 12 (kituose \xc5\xa1altiniuose\xc2\xa0\xe2\x80\x93 17) girobus\xc5\xb3, kurie aptarnavo 4 mar\xc5\xa1rutus. \xc4\xaekrovimo stotys buvo i\xc5\xa1d\xc4\x97stytos kas 2\xc2\xa0km. Kin\xc5\xa1asoje va\xc5\xbein\xc4\x97jo patys sunkiausi girobusai: buvo 10,4\xc2\xa0m ilgio, sv\xc4\x97r\xc4\x97 10,9 t ir talpino iki 99 keleivi\xc5\xb3. Maksimalus greitis buvo 90 km/val. Ta\xc4\x8diau Kin\xc5\xa1asoje girobusai greitai d\xc4\x97v\xc4\x97josi d\xc4\x97l blog\xc5\xb3 keli\xc5\xb3, didel\xc4\x97s dr\xc4\x97gm\xc4\x97s, be to, nelaik\xc4\x97 smagra\xc4\x8di\xc5\xb3 guoliai, \xc4\xafkrovimas reikalavo dideli\xc5\xb3 elektros energijos s\xc4\x85naud\xc5\xb3 (3,4 kwh/km). Girobus\xc5\xb3 eismas sustojo 1959\xc2\xa0m. vasar\xc4\x85._NEWLINE_Tre\xc4\x8dioji ir paskutin\xc4\x97 girobus\xc5\xb3 transporto sistema 1956\xe2\x80\x931959\xc2\xa0m. veik\xc4\x97 Belgijoje. J\xc4\x85 sudar\xc4\x97 vienas mar\xc5\xa1rutas, jung\xc4\x99s Gent\xc4\x85 su jo priemies\xc4\x8diu Merelbeke. Va\xc5\xbein\xc4\x97jo trys girobusai, kurie buvo pavadinti G1, G2 ir G3. Girobus\xc5\xb3 maitinimui buvo naudojama 380 V/50 Hz \xc4\xaftampa._NEWLINE_Buvo keletas prie\xc5\xbeas\xc4\x8di\xc5\xb3, kod\xc4\x97l Belgijoje ilgiau ne\xc4\xafsitvirtino girobusas. Vis\xc5\xb3 pirma, jis pasi\xc5\xbeym\xc4\x97jo dideliu energijos suvartojimu\xc2\xa0\xe2\x80\x93 2,9 kWh/km, o tramvajus, ve\xc5\xbeantis kelis kartus daugiau keleivi\xc5\xb3, eikvojo 2-2,4 kWh energijos vienam kilometrui. Taip pat girobusas buvo laikomas nepatikimu, jo \xc4\xafkrovimas u\xc5\xbe\xc4\x97m\xc4\x97 pernelyg daug laiko. Be to, d\xc4\x97l didelio svorio (ypa\xc4\x8d sunkaus smagra\xc4\x8dio) girobusai gadino kelius. \xc5\xa0iuo metu i\xc5\xa1saugotas vienas i\xc5\xa1 Gento girobus\xc5\xb3, G3. Jis kartais demonstruojamas \xc4\xafvairiausiose parodose ir kituose pana\xc5\xa1iuose renginiuose. Jis yra saugomas Flandrijos tramvaj\xc5\xb3 ir autobus\xc5\xb3 muziejuje Antverpene._NEWLINE_Nepaisant nes\xc4\x97kmi\xc5\xb3, girobus\xc5\xb3 vystymas galutinai nesustojo. 1979\xc2\xa0m. kompanija \xe2\x80\x9eGeneral Electric\xe2\x80\x9c (JAV) sudar\xc4\x97 ketveri\xc5\xb3 met\xc5\xb3 kontrakt\xc4\x85 ($5 mln. vert\xc4\x97s) su JAV energetikos departamentu autobuso su smagra\xc4\x8diu prototipo k\xc5\xabrimui._NEWLINE_1980\xc2\xa0m. kompanija \xe2\x80\x9eVolvo\xe2\x80\x9c vykd\xc4\x97 eksperimentus su smagra\xc4\x8diu, kuris pagreitinamas dyzelinio variklio pagalba ir naudojamas stabdymo energijos regeneracijai. Ta\xc4\x8diau \xc5\xa1io projekto atsisakyta hidraulini\xc5\xb3 akumuliatori\xc5\xb3 naudai._NEWLINE_2005\xc2\xa0m. Transporto ir aplinkos centras (Center for Transportation and the Environment) dirbdamas su Teksaso universitetu Ostine, Elektromechanikos centru (Center for Electromechanics, Test Devices, Inc.) ie\xc5\xa1kojo r\xc4\x97m\xc4\x97j\xc5\xb3 naujo girobuso prototipui kurti."